Folketing
2010-10-27

Når man skal begynde at tale om at rive boligblokke ned, er det vigtigt, at man også kigger meget på det beboerdemokrati, vi har i vores almene boligsektor. Vi har på ingen måde tænkt os bare at gå ud og begynde at rive boligblokke ned. Vi har selvfølgelig tænkt os at respektere det beboerdemokrati, der er i den almene boligsektor, og jeg håber da også, at spørgeren vil fastholde, at vi skal have et beboerdemokrati. Det, som er meget vigtigt, er, at man laver en helhedsplan for et område, og der vil jeg godt pege på den helhedsplan, Aarhus Kommune sammen med boligorganisationen har lavet for Gellerup, og som er en ambitiøs og visionær plan for, hvordan man kan løfte Gellerup ud af de problemer, de har i dag, og gøre det til en levende bydel. Det er en meget ambitiøs plan, hvor nedrivning af boligblokke indgår, og hvor salg af boligblokke indgår, så man kan få plads til, at der kan være erhverv og fritidsaktiviteter og i det hele taget alt det, der hører med til at få en levende bydel. Det er en spændende og visionær plan, som vi er blevet inspireret af.